**ETIKA**

filozofska disciplina koja se bavi podrijetlom, motivima, normama i svrhom moralnog djelovanja i prosuđivanja, **filozofija morala**

* grč. ***ethos* –** naviknuto mjesto stanovanja, običaj
* prvi etički sustav nalazimo kod Sokrata koji ustanovljuje etički intelektualizam (umni uvid otkriva što je moralno)
* etiku kao zasebnu disciplinu spominje Aristotel koji je svrstava upraktičnu filozofiju (zajedno s politikom i ekonomijom)

**MORAL –** (lat. *mos* – običaj, navika, *mores* – vladanje) skup normi koje reguliraju međuljudske odnose i odgovaraju na pitanje što je dobro, a što zlo

* **DOBRO –** cilj prema kojem pojedinac usmjerava svoje djelovanje, ono što je moralno ispravno
* **ZLO –** moralno zlo je ono što je moralno neispravno, pogrešno, loše...

**Razlika između morala i etike:**

* **moral** – odgovara na pitanje što je ispravno – više praktično orijentiran
* **etika** – odgovara na pitanje zašto je nešto ispravno – više teorijski orijentirana (teorijski proučava moralnu praksu)
* moral je predmet proučavanja etike, etika je racionalno proučavanje morala

Ponašanja možemo razvrstati u sljedeće kategorije:

**MORALNO –** dobro djelovanje, ono što je učinjeno u skladu s moralnom normom (stroge etike poput Kantove ipak razlikuju moralno od samo legalnog djelovanja)

**AMORALNO –** stav po kojemu pojedinac ravnodušno posve odbacuje sav moral kao takav i njegovo važenje

* naziv amoralno ponekad se koristi u posve drugačijem značenju – kao ono što je moralno irelevantno, što se ne može kvalificirati kroz kategorije dobra i zla (npr. jedan čovjek zasluženo izgubi posao, a drugi se javi na natječaj i dobije njegovo mjesto)

**IMORALNO –** ono što je usmjereno odbacivanju dominantnog morala, suprotstavljanje uvriježenim moralnim normama, u osnovi pokušaj izmjene moralnih normi jer se odbacuju postojeće, a promoviraju neke nove – npr. Nietzsche

**NEMORALNO –** kršenje neke prihvaćene moralne norme, dok je imoralnost negiranje te konkretne norme, a amoralnost negiranje moralnih normi općenito

* npr. osoba je svjesna da je krađa nemoralna i priznaje to, ali ipak krade

**Podjela etike i etički pravci**

**NORMATIVNA ETIKA –** etika koja ističe neka načela i norme koje bi ljudi trebali ostvariti, tj. pridržavati ih se u svojemu djelovanju

* to je skup **propisa**, savjeta i obrazloženja koji dovode do onoga što se smatra moralno ispravnim – odgovara na pitanje koje je i Kant postavio kao osnovno etičko pitanje: „Što trebam činiti?“

**Vrste normativne etike**:

**ETIKA VRLINA –** ističu da je ispravno ono što čini osoba koja ima određenu vrlinu (koja je kreposna)

* **VRLINA (KREPOST) – moralna kvaliteta,** stalno usmjeravanje volje na dobro, moralno, ćudoredno, dakle, sposobnost pojedinca da valjano djeluje, da se pridržava moralnih načela i vrijednosti, to je karakterna osobina koja omogućuje ispravan život osobi koja ju je razvila različite etike vrlina mogu isticati različite vrline kao presudne, npr.:
* učenje o četirima glavnim vrlinama (kardinalne kreposti):
  + umjerenost, hrabrost, mudrost, pravednost (najistaknutije kod Platona)
  + teološke vrline – vjera, ufanje, ljubav (ističe Toma Akvinski)
* još se naziva i **aretaička etika**
  + *ARETÉ* – grč. vrlina

**DEONTOLOŠKE ETIKE** – ističu da je za procjenu moralnog djelovanja najvažniji motiv tog djelovanja

* **DUŽNOST –** zahtjev da se nešto učini u skladu s moralnim vrijednostima i normama, ona je ispravni motiv djelovanja
* **Kantova etika –** najpoznatija deontološka etika:
  + dužnost – nužnost djelovanja iz poštivanja moralnog zakona, odnosno osjećaj obveze da se djeluje onako kako to zahtijeva moralno načelo
  + ispravno je jedino ono što kao motiv ima čistu dužnost, sve što ima motiv djelovanja u nečem drugom nije moralno (već legalno ili nemoralno)
* **etika prava** – ističe da je naša dužnost poštovanje neotuđivih ljudskih prava
* npr. Locke – moralno je ono što teži zaštiti temeljnih ljudskih prava: prava na život, prava na slobodu i prava na imetak
* **profesionalne etike** – etike vezane za neko zanimanje u kojem je dužnost pridržavati se etičkog kodeksa te profesije
* npr. liječnička etika

**TELEOLOŠKA ETIKA (konzekvencionalistička etika) –**ističe da se ispravnost nekog čina procjenjuje prema njegovoj svrsi, tj. posljedicama koje je taj čin proizveo

* ispravno je ono što dovodi ***do dobrog cilja (dobrih posljedica***)
* **hedonizam –** cilj moralnog djelovanja je dosezanje ugode (užitka) i izbjegavanje neugode (boli)
* ugodno se poistovjećuje se s moralno ispravnim, a neugodno s moralno neispravnim
* npr. kirenska škola, epikurejci
* **utilitarizam –** cilj moralnog djelovanja je ostvarivanje koristi svih (ili barem većine) onih koji su djelovanjem zahvaćeni
* npr. J. Bentham, J. S. Mill, P. Singer
* **eudaimonizam** – cilj moralnog djelovanja je blaženstvo (sreća) onoga koji djeluje
* EUDAIMONIA (BLAŽENSTVO) – dobro koje se postiže moralnim djelovanjem, često se, ponešto pojednostavljeno, naziva i sreća
* npr. Aristotel navodi da je eudaimonia „*najbolja, najplemenitija i najugodnija stvar na svijetu“*

**PRIMIJENJENA ETIKA –** konkretna, usmjerena na točno određeno područje i problem

* nastoji **razriješiti** moralne dileme iz tog područja te riješiti konkretne probleme
* često koristi teze iz normativne etike (npr. razmatra kako bi problem riješio utilitarist ili deontolog...)
* različite grane i područja, npr. etika seksualnosti, problem patriotizma i nacionalizma, problem odnosa među spolovima, problem nasilja...
* veći broj bioetičkih problema, npr. problem pobačaja, eutanazije, transplantiranja organa, eksperimentiranja nad životinjama, utjecaja na okoliš...
  + BIOETIKA – područje koje se bavi razmatranjem moralnih problema koji se javljaju u odnosu čovjeka i života uopće u svim njegovim oblicima i pojavnostima
    - nije podvrsta etike u užem smislu te riječi zato što je multidisciplinarna, tj. povezuje filozofsku etiku s medicinom, ekologijom, pravom...

**DESKRIPTIVNA ETIKA** – etika koja se bavi **opisom**, ne propisuje što treba činiti, već opisuje postojeće norme i njihovo podrijetlo

* **HERMENEUTIČKA METODA –** pri proučavanju moralnih fenomena ističe se važnost tradicije i predprosudbe osobe koja ih interpretira
* **METAETIKA –** etika koja raspravlja o naravi i opravdanju moralnih sudova, a da se prethodno ne prihvate vrijednosti bilo kojeg konkretnog moralnog principa
* **vrijednosna neutralnost –** metaetika nema namjeru formulirati moralna načela i dati odgovor što jest, a što nije moralno
* **osnovna pitanja metaetike –** što u nekom sustavu znači pojam dobra i pojam zla, proizlaze li moralne norme iz ljudskog razuma ili iz osjećaja, jesu li moralne norme relativne ili univerzalne, mogu li moralni sudovi biti istiniti i lažni...
* s obzirom na stav o spoznajnoj vrijednosti moralnih sudova metaetička proučavanja razlikuju sljedeće pristupe**:**

KOGNITIVIZAM – stav da moralni sudovi mogu biti istiniti ili neistiniti, dakle, moguće je imati znanje o njima

* **naturalizam** – istinitost nekih moralnih sudova proizlazi iz nepromjenjive ljudske prirode
  + npr. Rousseau – ljudima je urođena želja za suradnjom
* **nenaturalizam** – istinitost nekih moralnih sudova proizlazi iz moralne intuicije (a ne može se provjeriti razumom ili iskustvom)
  + npr. G. E. Moore – nemoguće je moralne sudove opravdati bilo kakvim činjenicama

NEKOGNITIVIZAM – stav da moralni sudovi ne mogu biti ni istiniti ni neistiniti, dakle, o njima nije moguće imati znanje

* **emotivizam** – moralni sudovi ne izražavaju činjenice nego naš emocionalni stav prema nečemu (afektivna stanja)
  + Alfred Jules Ayer – ne postoji čvrsta moralna spoznaja, nego se razgovor o moralu svodi na emocionalno prihvaćanje nečega (reakcija: „Juhu!“) ili odbacivanje (reakcija: „Ua!“).
* **preskriptivizam** – moralni sudovi ne izražavaju činjenice, nego indirektno izriču što bi trebalo biti (propisuju nešto)
  + Richard Hare – moralne izjave, iako su na prvi pogled izraz osjećaja, ustvari su vrsta uputa ili zapovijedi (npr. ako kažem da je loše uzimati tuđe stvari, time zapravo želim reći: „Ne kradi!“)

metaetika proučava i kako različite etičke koncepcije odgovaraju na pitanje ***izvora morala*** pa se razlikuju:

RACIONALISTIČKA ETIKA – razum je presudan pri spoznaji što je dobro, a što zlo te, sukladno tome, racionalno donesene odluke vode u ispravno ponašanje

* primjeri racionalističke etike:
  + Descartes – razum treba vladati ljudskom voljom i osjećajima koji čovjeka često navode na krivi put
  + Spinoza – cilj je razumom savladati afekte (intenzivne osjećaje, strasti...)
  + Kant – naglašava da djelo učinjeno iz osjećaja (nagnuća) ne može zadobiti vrijednost moralnog čina

EMPIRISTIČKA ETIKA – iskustvo (poglavito osjećaji) presudno je pri određenju što je dobro, a što zlo te, sukladno tome, postupanje u skladu s pozitivnim moralnim osjećajima vodi u ispravno ponašanje

* primjeri empirističke etike:
  + Hume – ispravno djelovanje proizlazi iz „moralnih osjećaja“ kao što su simpatija i suosjećajnost
  + Pascal – logika srca je iznad logike uma

Pitanje **važenja** moralnih normi:

ETIČKI RELATIVIZAM – uvjerenje da nema moralnih normi koje bi vrijedile uvijek i svugdje

* **blaži oblik** – unutar neke zajednice vrijedi određeni sustav normi koji može biti drugačiji od sustava normi koji vrijedi u nekoj drugoj zajednici te se ti sustavi mijenjaju tijekom povijesti
  + norma je opravdana i važeća tek u kontekstu konkretne kulture
* **ekstremniji oblik** – opravdanje i važenje pojedine norme moguće je tek u odnosu prema pojedincu
  + jednako pravo na vlastiti sustav vrijednosti (završava kao amoralizam)
* Primjeri za etički relativizam:
  + sofisti – isticali su nepostojanje čvrstih moralnih normi, ponekad u blažem, a ponekad u ekstremnijem obliku
  + TEORIJA NOVIH PLEMENA – ideja tipična za postmodernističke teoretičare koji predviđaju da će u budućnosti doći do sve veće fragmentacije društva
    - ljudi će dobrovoljno odabirati pripadnost malim zajednicama, „novim plemenima“, koja će imati svoj vlastiti skup promjenjivih moralnih vrijednosti (npr. navijači, pripadnici neke internetske grupe, zaposlenici neke tvrtke...)

ETIČKI UNIVERZALIZAM (APSOLUTIZAM) – uvjerenje da postoji nešto što je dobro i zlo neovisno o mjestu, vremenu i subjektivnom stavu pojedinca i da je to nešto čega bi se svi ljudi trebali pridržavati (bez obzira što postoje pojedinci, ili čak skupine, koje to ne čine).

* razlike između normi u pojedinim društvima etički univerzalisti objašnjavaju tezom da su neke norme ispravne, a neke jednostavno nisu
* etički se univerzalizam može očitovati i kao ideja koja ne raspravlja o konkretnoj normi, već univerzalnost morala vidi u tome da sve norme moraju biti izvedene iz istog principa
* Primjeri za etički univerzalizam:
  + Sokrat – izvor svih moralnih normi treba biti umni uvid
  + kršćanska filozofija – polazeći od pretpostavke da je ljude stvorio jedan bog, koji je apsolutno dobro, njegove zapovijedi vrijede u svim prilikama i obvezujuće su za sve
  + Kant – postoji ćudoredna apriornost, tj. mogućnost da ljudsko biće neovisno o okolnostima i iskustvu i vlastitim osjećajima (nagnućima) dođe do toga što je ispravno
* Neke etičke teorije teško se mogu razvrstati u jednu od ovih kategorija zato što imaju elemente više njih, npr.:
  + Aristotelova etika s obzirom na to da ističe blaženstvo kao svrhu morala je teleološka etika, a s obzirom da razrađuje sustav vrlina aretaička etika
  + kršćanska etika ističe dužnost poštovanja božjih zapovijedi pa je po tome deontološka etika, ali se može shvatiti i kao „etika ljubavi“ pa bi po tome bila vrsta etike vrlina
* Jedna od najpoznatijih podjela je i Kantova podjela na dvije vrste etike:

**autonomna etika** (autonomija morala) – izvor morala je u samom čovjeku, a djelovanje nema vanjskog cilja, nego nastaje iz dužnosti prema moralnom zakonu

**heteronomna etika** – izvor morala je nešto izvan čovjeka (društvene norme, autoritet, korist, užitak...)

* s obzirom na taj kriterij, većina prije spomenutih etika može se svrstati u ovu kategoriju jer moralnim djelovanjem žele ostvariti neki cilj (eudaimonizam, hedonizam, utilitarizam...)

POJMOVI VEZANI UZ ETIKU

ISPRAVNO – MORALNO – distinkcija koja se ponekad javlja, a tumači se:

* ispravno – formalno sukladno s nekom moralnom normom
* moralno – izraz slobodne i svjesne volje pojedinca da čini dobro

ĆUDOREDNO – pojam se najčešće koristi kao sinonim za moralno, ali moguća su i malo drugačija tumačenja, npr.:

* Hegel – ćudoredno je ono običajno koje se realizira u obitelji, društvu i državi, a sinteza je izvanjskog prava i unutarnje subjektivne moralnosti pojedinca

SLOBODNA VOLJA – ODGOVORNOST **–** pojmovi u proporcionalnom odnosu (što je veća sloboda, veća je i odgovornost)

* odgovornost je produkt volje koja slobodno odabire, odlučuje i djeluje
* za loša djelovanja koja su produkt našeg izbora, možemo biti kažnjeni (od okoline ili države) jer se smatra da smo za njih odgovorni

MORALNA OSOBA – promatranje čovjeka kao moralne osobe moguće je samo pod pretpostavkom slobode njegova djelovanja

* **moralni subjekt** je, dakle, osoba koja slobodno odlučuje i provodi odluke u djelo (te se odluke mogu karakterizirati kao dobre ili loše)
  + **individuum –** u etici individuum označava osobu, pojedino ljudsko biće, jedinku koja djeluje kao moralni subjekt
  + svojim djelovanjem izgrađujemo vlastiti **moralni identitet**
* **moralni objekt** je biće prema kojem je usmjereno djelovanje moralnog subjekta
  + sve ono prema čemu čovjek, kao moralna osoba, usmjerava svoja djelovanja (to ne moraju biti isključivo ljudi već i, primjerice, životinje ili priroda u cjelini)
  + u društvu smo svi i moralni subjekti (djelujemo) i moralni objekti (prema nama djeluju)

MORALNA DVOJBA **–** moralna dilema u konkretnoj situaciji u kojoj osoba nije sigurna prema kojem bi se načelu trebala ravnati (npr. treba li govoriti istinu ako ćemo time odati tajnu koju smo saznali u povjerenju)

**SAVJEST –** skup principa prema kojima procjenjujemo vlastito djelovanje, buduće (prethodna savjest) ili prošlo (naknadna savjest)

* savjest – polazište praktičnog uma koji teži tome da odgovori na pitanje: „Što trebam činiti?“
* u svakodnevnom životu određujemo je kao unutarnji glas koji nam govori što je dobro, a što loše
* **damonion –** glas božanstva, Sokrat tako naziva savjest koja ga opominje da ne učini nešto loše
* **konflikt savjesti –** neugodan osjećaj koji nastaje kad se želji za moralnim djelovanjem suprotstavljaju neke druge motivacije (npr. vlastita korist, ugoda...)
* **grižnja savjesti –** osjećaj kajanja zbog nekog djelovanja koje pojedinac procjenjuje da nije moralno ispravno (to nije strah od kazne koji je samo bojazan da za svoje djelo ne budemo kažnjeni od izvanjskih faktora)

**DUŽNOSTI – PRAVA –** suodnos među ovim pojmovima tumači se preko kategorije obveze

* **dužnost –** ono što smo obvezni učiniti
* **prava –** ono što nismo obvezni učiniti, ali je dozvoljeno da učinimo (ako to želimo)

**MORALNI ZAKONI – DRŽAVNI ZAKONI** – zapovijedi koje se mogu, ali i ne moraju poklapati

* u osnovi državni zakoni sankcioniraju veće moralne prekršaje (ubojstva, krađe...), a ne reguliraju one blaže
* državni zakoni mogu biti i suprotstavljeni moralnim zakonima (npr. u totalitarnim režimima)
* država sankcionira posredstvom svojih organa (npr. novčane kazne, zatvorske kazne...)
* društvo sankcionira svojim postupcima prema pojedincu za kojeg smatra da je prekršio moralne zakone (npr. opomenama, ogovaranjem te, kao najveća kazna, izbjegavanjem i izolacijom pojedinca)

MORALNI ZAKON (KANT) – moralno načelo koje ne proizlazi iz iskustva i koje je objektivno jer vrijedi za sve ljude u svim situacijama kao zapovijed uma

**POŠTOVANJE I SAMOPOŠTOVANJE** – pojmovi vezani uz uvažavanje koje neki moralni subjekt treba razviti prema drugima (poštovanje) i prema samom sebi (samopoštovanje)

* pridavanje vrijednosti drugima i sebi te ponašanje u skladu s tim (zaštita tih vrijednosti, iskazivanje poštovanja...)
* neke teze ističu da je samopoštovanje preduvjet poštovanja drugih (tek ako uistinu poštujemo sebe, možemo istinski poštovati druge)

**DOSTOJANSTVO** – pojam kojim se ističe vrijednost i važnost ljudskog bića

* svi ljudi imaju dostojanstvo samim time što pripadaju ljudskom rodu
* ljudska prava kao i zakoni trebaju štititi ljudsko dostojanstvo

**PRAVEDNOST –** moralno ispravno podudara se (trebalo bi se podudarati) s onim što je pravedno

**AKSIOLOGIJA – filozofija vrijednosti** – jedna od najmlađih filozofskih disciplina

* učenje o vrijednostima, studij vrijednosti
* **vrijednost** – sve što se može pozitivno prosuditi
* vrijednosti su osnova etičke, ontološke i gnoseološke sfere
  + npr. etičke vrijednosti su pravednost, umjerenost, hrabrost, razboritost...
* pojam uvode u 19. st. novokantovci – **Lotze** – do tad se kao problem aksiologija proučavala u etici i estetici
* **Max Scheler** – **materijalna vrijednosna etika** – vrijednosti su objektivne biti, premda sadržane u iskustvu, one su apriorne i neovisne o spoznavatelju („logika srca“ umjesto „logike uma“)









